Oznámenie výsledku vybavenia petície č. 15/2022

**Vybavovateľ petície:** Ministerstvo dopravy Slovenskej republiky

**Názov petície:** Petícia občanov a vlastníkov nehnuteľností obce Podrečany za vybudovanie protihlukových stien v rámci rýchlostnej komunikácie R2

**Text:** Občania žiadajú aby bola zverejnená protihluková štúdia Národnej diaľničnej spoločnosti, a. s., daného úseku R2 s vyhodnotením vplyvu na obec, aby boli realizované protihlukové opatrenia rozsahu v dĺžke približne 600m v okolí odbočky z cesty I/16 smerom k obci Podrečany

**Je kvórová:** Nie

**Počet osôb podporujúcich petíciu:** 71

**Dátum doručenia:** 14.12.2022

**Dátum vybavenia:** 09.01.2023

**Spôsob vybavenia:** Nevyhodnotená

**Zdôvodnenie vybavenia:** Predmet predloženej petície bol v rovnakom znení uplatnený už v námietke starostu obce Podrečany, ako účastníka konania, adresovanú Ministerstvu dopravy SR (ďalej len „ministerstvo“), sekcii cestnej dopravy a pozemných komunikácií v rámci kolaudačného konania spojeného s konaním o zmene stavby a ústneho pojednávania s miestnym zisťovaním stavby „Rýchlostná cesta R2 Kriváň – Lovinobaňa, Tomášovce, úsek Mýtna – Lovinobaňa, Tomášovce“ zo dňa 08.12.2022.

Ministerstvo, sekcia cestnej dopravy a pozemných komunikácií, ako príslušný špeciálny stavebný úrad pre diaľnice (ďalej len „špeciálny stavebný úrad“) vydalo dňa 15.12.2022 Rozhodnutie o povolení zmeny stavby na dotknuté stavebné objekty a o povolení časovo obmedzeného užívania vybraných stavebných objektov, v ktorom špeciálny stavebný úrad určil pre užívanie objektov konkrétne záväzné podmienky. Žiadosť o aktualizáciu hlukovej štúdie uložil špeciálny stavebný úrad stavebníkovi – Národnej diaľničnej spoločnosti, a. s., splniť v bode 6 záväzných podmienok vo výroku rozhodnutia, v ktorom je uvedené: *„Stavebník v dostatočnom predstihu pred podaním návrhu na trvalé užívanie stavby požiada Ministerstvo dopravy a výstavby Slovenskej republiky, útvar vedúceho hygienika rezortu, oddelenie oblastného hygienika Zvolen (ďalej len „MDV SR, ÚVHR, OOH ZV“) o vydanie záväzného stanoviska podľa zákona č. 355/2007 Z. z. o ochrane, podpore a rozvoja verejného zdravotníctva v znení neskorších predpisov. Súčasťou návrhu bude DSRS dokumentácia skutočnej realizácie stavby, zápisy o odovzdaní a prevzatí stavby a hluková štúdia (zmapovanie hlukovej záťaže pozdĺž úseku R2 Mýtna – Lovinobaňa, Tomášovce so zameraním aj na body: za objekt St.1 ŽST Lovinobaňa, ktorý sa nachádza viac ako 15 m od R2 a SO 266 PHS v km 18,600 – 18,900P a SO 222 Most v km 19,555).“*

Zabezpečenie prípravy a realizácie akýchkoľvek protihlukových opatrení na všetkých úsekoch diaľnic a rýchlostných ciest a prípadné zverejňovanie hlukových štúdií je plne v kompetencii stavebníka a objednávateľa štúdií, ktorým je Národná diaľničná spoločnosť, a. s.

V rámci stavby Rýchlostná cesta R2 Kriváň – Lovinobaňa, Tomášovce, úsek Mýtna – Lovinobaňa, Tomášovce bolo navrhnutých a zrealizovaných šesť protihlukových stien na predmetnom úseku R2 Mýtna – Lovinobaňa, Tomášovce. V blízkosti obce Podrečany sa nachádza stavebný objekt SO 266 PH stena v km 18,600 – 18,900 P. Ako je zrejmé z podmienky č. 6 uvedeného Rozhodnutia špeciálneho stavebného úradu zo dňa 15.12.2022, Národná diaľničná spoločnosť, a. s., má povinnosť zmapovať hlukovú záťaž na objektivizáciu hluku pozdĺž úseku R2 Mýtna – Lovinobaňa, Tomášovce v predstihu pred podaním návrhu na trvalé užívanie stavby a predložiť túto aktualizovanú hlukovú štúdiu na ministerstvo, ÚVHR.

Na základe výsledkov hlukovej štúdie bude v prípade prekročenia limitov v zmysle zákona a preukázania potreby ochrany obyvateľov pred nadmerným hlukom vypracovaná podrobnejšia technicko-ekonomická analýza vo forme štúdie protihlukových opatrení v zmysle platnej legislatívy, technických noriem a predpisov, ktorá stanoví konkrétny návrh protihlukových opatrení a preverí možnosti ich aplikácie v dotknutom území. Jedným zo základných kritérií výberu prioritných lokalít pre výstavbu protihlukových stien je aj počet zasiahnutých obyvateľov trvalo bývajúcich v bytových domoch.

Skutočný termín realizácie protihlukových opatrení môže byť stanovený až po vypracovaní potrebnej projektovej dokumentácie, na základe vydania potrebných povolení a po zohľadnení možností zabezpečenia finančných prostriedkov, potrebných na prípravu a realizáciu stavby.